               EUROPOS KOMISIJA
            Briuselis, 2018 09 13
            COM(2018) 624 final
            2018/0325(NLE)
            Pasiūlymas
            TARYBOS SPRENDIMAS
            dėl pozicijos, kurios Europos Sąjungos vardu turi būti laikomasi Tarptautinės jūrų organizacijos Jūrų aplinkos apsaugos komitete ir Jūrų saugumo komitete, dėl Tarptautinės konvencijos dėl teršimo iš laivų prevencijos VI priedo 14 taisyklės 1 dalies pakeitimų ir 2011 m. Tarptautinio išplėstinės tikrinimo vykdant balkerių ir naftos tanklaivių apžiūras programos kodekso pakeitimų priėmimo

               AIŠKINAMASIS MEMORANDUMAS

               1.Pasiūlymo dalykas

               Šis pasiūlymas susijęs su sprendimu, kuriuo nustatoma pozicija, kurios Sąjungos vardu turi būti laikomasi Tarptautinės jūrų organizacijos Jūrų aplinkos apsaugos komiteto 73-ajame posėdyje ir Tarptautinės jūrų organizacijos Jūrų saugumo komiteto 100-ajame posėdyje, dėl numatyto MARPOL konvencijos VI priedo 14 taisyklės ir 2011 m. Tarptautinio išplėstinės tikrinimo vykdant balkerių ir naftos tanklaivių apžiūras programos kodekso (toliau – IAP kodeksas) pakeitimų priėmimo.

               2.Pasiūlymo aplinkybės

               2.1.Tarptautinės jūrų organizacijos konvencija

               Pagal Tarptautinės jūrų organizacijos konvenciją sukurta Tarptautinė jūrų organizacija (TJO), kurios tikslas – suteikti galimybę vyriausybėms bendradarbiauti valstybinio reguliavimo ir darbo metodų klausimais, susijusiais su įvairiais techniniais dalykais, turinčiais įtakos tarptautinės prekybos laivininkystei, ir skatinti visuotinai priimti aukščiausius įmanomus standartus, kuriuos pritaikius laivyba būtų saugi ir naši, laivai neterštų jūrų, tarša būtų kontroliuojama ir būtų sudaromos vienodos veiklos sąlygos, taip pat spręsti aktualius administracinius ir teisinius klausimus.

               Konvencija įsigaliojo 1958 m. kovo 17 d.

               Visos valstybės narės yra konvencijos šalys.

               Visos valstybės narės yra 1973 m. Tarptautinės konvencijos dėl teršimo iš laivų prevencijos (toliau – MARPOL konvencija), įsigaliojusios 1983 m. spalio 2 d., šalys. Sąjunga nėra MARPOL konvencijos šalis.

               Visos valstybės narės yra 1974 m. Tarptautinės konvencijos dėl žmogaus gyvybės apsaugos jūroje (toliau – SOLAS konvencija), įsigaliojusios 1980 m. gegužės 25 d., šalys. Sąjunga nėra SOLAS konvencijos šalis.

               2011 m. IAP kodekse nustatyti išplėstinės tikrinimo vykdant viengubo ir dvigubo korpuso balkerių ir viengubo ir dvigubo korpuso naftos tanklaivių apžiūras programos reikalavimai, laikantis SOLAS konvencijos XI-1 skyriaus 2 taisyklės nuostatų.

               2.2.Tarptautinė jūrų organizacija

               Tarptautinė jūrų organizacija yra speciali Jungtinių Tautų agentūra, atsakinga už laivybos saugą ir saugumą ir už jūrų taršos iš laivų prevenciją. Šioje tarptautinėje įstaigoje nustatomi tarptautinės laivybos saugos, saugumo ir aplinkos apsaugos standartai. Jos pagrindinis uždavinys – sukurti visuotinai priimamus ir visuotinai įgyvendinamus objektyvius ir veiksmingus teisinius pagrindus.

               Tarptautinės jūrų organizacijos narėmis gali būti visos valstybės, visos ES valstybės narės yra jos narės. Europos Komisija Tarptautinės jūrų organizacijos veikloje stebėtojos teisėmis dalyvauja nuo 1974 m. pagal bendradarbiavimo susitarimą, kurį, atsižvelgdamos į bendrus šalių interesus, sudarė Vyriausybių konsultacijų laivybos klausimais organizacija
                  1
                ir Europos Bendrijų Komisija.

               Iš visų TJO narių sudarytas TJO Jūrų aplinkos apsaugos komitetas susirenka ne rečiau kaip kartą per metus. Jis sprendžia organizacijos kompetencijai priskirtus aplinkosaugos klausimus, susijusius su taršos iš laivų, kuriai taikoma MARPOL konvencija, įskaitant naftą, balkeriais gabenamas chemines medžiagas, nuotekas, šiukšles ir iš laivų išmetamus teršalus, taip pat oro teršalus ir išmetamas šiltnamio efektą sukeliančias dujas, kontrole ir prevencija. Kiti svarstomi klausimai – balastinio vandens valdymas, apsaugos nuo užteršimo sistemos, laivų perdirbimas, pasirengimas taršai ir reagavimas į ją, taip pat specialių teritorijų ir ypač jautrių jūrų zonų nustatymas.

               TJO Jūrų aplinkos apsaugos komitetas užtikrina visų pareigų, jam nustatytų TJO konvencijoje, TJO Asamblėjos ar TJO tarybos, taip pat tos konvencijos taikymo sričiai priskirtos kiekvienos pareigos, kurią pripažįsta TJO ir kuri gali būti nustatyta bet kuriame kitame tarptautiniame dokumente arba to dokumento pagrindu, vykdymo mechanizmą. Jūrų aplinkos apsaugos komiteto ir jo padalinių sprendimai priimami narių balsų dauguma.

               TJO Jūrų saugumo komitetas taip pat sudarytas iš visų TJO narių ir susirenka ne rečiau kaip kartą per metus. Jis svarsto visus organizacijos kompetencijai priskirtus klausimus, susijusius su pagalbinėmis laivybos priemonėmis, laivų statyba ir įranga, įgulos komplektavimu atsižvelgiant į saugą, laivų susidūrimo išvengimo taisyklėmis, pavojingųjų krovinių gabenimu, saugios laivybos procedūromis ir reikalavimais, hidrografine informacija, laivų žurnalais ir laivybos įrašais, laivų avarijų tyrimu, žmonių bei turto gelbėjimu ir visais kitais saugios laivybos veiksniais.

               TJO Jūrų saugumo komitetas užtikrina visų pareigų, jam nustatytų TJO konvencijoje, TJO Asamblėjos ar TJO tarybos, taip pat tos konvencijos taikymo sričiai priskirtos kiekvienos pareigos, kurią pripažįsta TJO ir kuri gali būti nustatyta bet kuriame kitame tarptautiniame dokumente arba to dokumento pagrindu, vykdymo mechanizmą. Jūrų saugumo komiteto ir jo padalinių sprendimai priimami narių balsų dauguma.

               2.3.TJO Jūrų aplinkos apsaugos komiteto dokumentas, kurį numatyta priimti

               2018 m. spalio 22–26 d. įvyksiančiame Jūrų aplinkos apsaugos komiteto 73-ajame posėdyje (MEPC 73) numatyta priimti MARPOL konvencijos VI priedo 14 taisyklės 1 dalies pakeitimus, susijusius su draudimu gabenti mazutą, netinkamą naudoti varomajam degimo varikliui ar operacijoms laive.

               2008 m. TJO priėmė rezoliuciją iš dalies pakeisti MARPOL konvencijos VI priedą, kuriame išdėstytos oro taršos iš laivų prevencijos taisyklės. Atnaujintas MARPOL konvencijos VI priedas įsigaliojo 2010 m. liepos 1 d. ir jame, be kita ko, nustatytos griežtesnės jūrinio kuro, naudojamo SOx išskyrimo kontrolės rajonuose, taip pat jūrų plotuose, nepriklausančiuose SOx išskyrimo kontrolės rajonams, ribinės sieros kiekio vertės.

               MARPOL konvencijos VI priedo 14 taisyklės 1 dalies 3 punkte nustatyto mazuto standarto, kuris įsigalios 2020 m. sausio 1 d., tvirto laikymosi užtikrinimas bus svarbus elementas siekiant sudaryti palankias sąlygas nuosekliai įgyvendinti nuostatą dėl 0,50 proc. ribinės sieros kiekio vertės. Numatytų MARPOL konvencijos VI priedo pakeitimų tikslas – užtikrinti veiksmingą 14 taisyklės 1 dalies 3 punkto įgyvendinimą, siekiant gerokai sumažinti iš laivų į orą išmetamo SOx ir kietųjų dalelių kiekį.

               2.4.TJO Jūrų saugumo komiteto dokumentas, kurį numatyta priimti

               2018 m. gruodžio 3–7 d. įvyksiančiame Jūrų saugumo komiteto 100-ajame posėdyje (MSC 100) numatyta priimti 2011 m. IAP kodekso pakeitimus.

               Numatytais IAP kodekso pakeitimais siekiama įtraukti redakcinius pakeitimus, kuriais nustatomi visi privalomieji reikalavimai ir patobulinamos lentelės ir formos. Be to, į pakeitimus bus įtraukti redakciniai pakeitimai su naujais esminiais reikalavimais siekiant atsižvelgti į atnaujintą Tarptautinės klasifikacinių bendrovių asociacijos (toliau – IACS) suvienodintų reikalavimų Z10 eilutę. Suvienodintų reikalavimų Z10 eilutė susijusi su naftos tanklaivių, balkerių, cheminių medžiagų tanklaivių, dvigubo korpuso naftos tanklaivių ir dvisienių balkerių korpusų apžiūra. IACS suvienodinti reikalavimai yra IACS priimti sprendimai klausimais, kurie yra tiesiogiai susiję su konkrečiais klasifikacinių bendrovių taisyklių reikalavimais bei praktika arba kuriems tie reikalavimai ir praktika taikomi, taip pat bendrosios sampratos, kuria grindžiamos klasifikacinių bendrovių taisyklės ir praktika, klausimais. Suvienodinti reikalavimai, kuriuos turi patvirtinti kiekvienos IACS narės valdymo organas, bus įtraukti į IACS narių taisykles ir praktiką per metus nuo IACS bendrosios politikos grupės pritarimo. Suvienodinti reikalavimai yra minimalūs reikalavimai.

               3.Pozicija, kurios turi būti laikomasi Sąjungos vardu

               3.1.MARPOL konvencijos VI priedo 14 taisyklės pakeitimai

               2017 m. liepos 3–7 d. Londone vykusiame Jūrų aplinkos apsaugos 71-ajame posėdyje (MEPC 71) patvirtinta nauja iniciatyva „Nuoseklus MARPOL konvencijos VI priedo 14 taisyklės 1 dalies 3 punkto įgyvendinimas“, kurią ketinama įtraukti į Taršos prevencijos ir likvidavimo pakomitečio 2018–2019 m. dvejų metų darbotvarkę, taip pat į Taršos prevencijos ir likvidavimo pakomitečio 5-ojo posėdžio (PPR 5) preliminarią darbotvarkę, numatomi iniciatyvos užbaigimo metai – 2019 m.

               2018 m. vasario 5–9 d. Londone vykusiame Taršos prevencijos ir likvidavimo pakomitečio 5-ajame posėdyje parengtas MARPOL konvencijos VI priedo 14 taisyklės pakeitimų, susijusių su draudimu gabenti mazutą, netinkamą naudoti varomajam degimo varikliui ar operacijoms laive, projektas. 2018 m. balandžio 9–13 m. Londone vykusiame Jūrų aplinkos apsaugos komiteto 72-ajame posėdyje (MEPC 72), atlikus nedidelius pakeitimus, buvo patvirtintas MARPOL konvencijos VI priedo pakeitimų, kuriuos planuojama priimti Jūrų aplinkos apsaugos komiteto 73-ajame posėdyje, projektas.

               MARPOL konvencijos VI priedo 14 taisyklės pakeitimai išdėstyti TJO dokumente MEPC 73/3. Jūrų aplinkos apsaugos komiteto 72-ojo posėdžio ataskaitos (MEPC 72/17) 5.43 punkte nurodyta, kad minėtus pakeitimus numatoma priimti Jūrų aplinkos apsaugos komiteto 73-ajame posėdyje.

               3.2.2011 m. IAP kodekso pakeitimai

               2018 m. sausio 22–26 d. Londone vykusiame Laivų projektavimo ir statybos pakomitečio 5-ajame posėdyje (SDC 5) buvo priminta, kad 2017 m. vasario 13–17 d. Londone vykusiame Laivų projektavimo ir statybos pakomitečio 4-ajame posėdyje (SDC 4) Tarptautinei klasifikacinių bendrovių asociacijai (IACS) ir sekretoriatui buvo suteiktas leidimas nagrinėti 2011 m. IAP kodeksą, siekiant pasiūlyti redakcinius pakeitimus, kuriais būtų nustatyti visi privalomieji reikalavimai ir patobulintas lentelių ir formų formatas; taip pat pateikti ataskaitą dėl padarytos pažangos, skirtą svarstyti Laivų projektavimo ir statybos pakomitečio 5-ajame posėdyje.

               Laivų projektavimo ir statybos pakomitečio 5-ajame posėdyje buvo nutarta, kad visos esminės nuostatos, kurios šiuo metu pateiktos 2011 m. IAP kodekso išnašose, turėtų būti įtrauktos į naujos suvestinės redakcijos pagrindinį tekstą. Be to, Laivų projektavimo ir statybos pakomitečio 5-ajame posėdyje nutarta patobulinti IAP kodekso lentelių ir formų formatą. Galiausiai Laivų projektavimo ir statybos pakomitečio 5-ajame posėdyje taip pat nutarta sujungti redakcinius pakeitimus ir IACS pasiūlytus naujus esminius 2011 m. IAP kodekso pakeitimus, kuriais atsižvelgiama į IACS suvienodintų reikalavimų Z10 eilutę.

               Laivų projektavimo ir statybos pakomitečio 5-ajame posėdyje buvo pritarta pasiūlymui 2018 m. gegužės 16–25 d. Londone vykusiame Jūrų saugumo komiteto 99-ajame posėdyje (MSC 99) pateikti patvirtinti 2011 m. IAP kodekso pakeitimų projektą; minėtus pakeitimus numatoma priimti Jūrų saugumo komiteto 100-ajame posėdyje (MSC 100) ir jie turėtų įsigalioti 2020 m. liepos 1 d.

               Jūrų saugumo komiteto 99-ajame posėdyje buvo svarstomas Laivų projektavimo ir statybos pakomitečio 5-ajame posėdyje parengtas 2011 m. IAP kodekso pakeitimų projektas, laikantis reguliaraus kodekso atnaujinimo procedūros. Jūrų saugumo komiteto 99-ajame posėdyje buvo patvirtintas 2011 m. IAP kodekso pakeitimų projektas, išdėstytas Jūrų saugumo komiteto rezoliucijos projekte; minėtus pakeitimus numatoma priimti Jūrų saugumo komiteto 100-ajame posėdyje.

               Jūrų saugumo komiteto rezoliucijos dėl 2011 m. IAP kodekso pakeitimų projektas pateiktas Jūrų saugumo komiteto 99-ojo posėdžio ataskaitos 2 priede (MSC 99/22/Add.1). Jūrų saugumo komiteto 99-ojo posėdžio ataskaitos (MSC 99/22) 10.20 dalyje nurodyta, kad minėtus pakeitimus numatoma priimti Jūrų saugumo komiteto 100-ajame posėdyje.

               3.3.Aktualūs ES teisės aktai ir ES kompetencija

               3.3.1.MARPOL konvencijos VI priedo 14 taisyklės 1 dalies pakeitimai

               MARPOL konvencijos VI priede nustatyti reikalavimai, susiję su sieros kiekio mazute mažinimu siekiant sumažinti išmetamą SOx kiekį, ES teisėje įgyvendinami taikant 2016 m. gegužės 11 d. Europos Parlamento ir Tarybos direktyvą (ES) 2016/802 dėl sieros kiekio sumažinimo tam tikrose skystojo kuro rūšyse.

               3.3.2.2011 m. IAP kodekso pakeitimai

               Europos Parlamento ir Tarybos reglamentu (ES) Nr. 530/2012 dėl dvigubo korpuso arba lygiaverčių dizaino reikalavimų greitesnio įvedimo viengubo korpuso naftos tanklaiviams siekiama nustatyti MARPOL 73/78 dvigubo korpuso arba lygiaverčių dizaino reikalavimų greitesnio taikymo viengubo korpuso naftos tanklaiviams, apibrėžtiems to reglamento 3 straipsnyje, planą ir uždrausti viengubo korpuso naftos tanklaiviams gabenti sunkiosios kategorijos naftą į valstybių narių uostus ir iš jų.

               Pagal Reglamentą (ES) Nr. 530/2012 senesniems negu 15 metų viengubo korpuso naftos tanklaiviams privaloma taikyti TJO būklės įvertinimo sistemą. 5 straipsnyje reikalaujama, kad tokie tanklaiviai atitiktų būklės įvertinimo sistemos reikalavimus, o 6 straipsnyje ši sistema apibrėžiama kaip būklės įvertinimo sistema, priimta 2001 m. balandžio 27 d. rezoliucija MEPC 94(46) su pakeitimais, padarytais 2002 m. spalio 11 d. rezoliucija MEPC 99(48) ir 2003 m. gruodžio 4 d. rezoliucija MEPC 112(50). Išplėstinėje tikrinimo vykdant balkerių ir naftos tanklaivių apžiūras programoje (Išplėstinėje apžiūrų programoje) nurodoma, kaip atlikti tokį intensyvų įvertinimą. Būklės vertinimo sistemos tikslais remiamasi Išplėstine apžiūrų programa, todėl Būklės vertinimo sistemos tikrinimų pakeitimai bus tiesiogiai ir automatiškai taikomi pagal Reglamentą (ES) Nr. 530/2012. Todėl pakeitimais, kuriuos ketinama priimti Jūrų saugumo komiteto 100-ajame posėdyje, būtų padaryti IAP kodekso pakeitimai, o taikant Reglamentą (ES) Nr. 530/2012 būtų paveikta ES teisė.

               3.3.3.ES kompetencija

               MARPOL konvencijos VI priedo 14 taisyklės 1 dalies pakeitimai turėtų įtakos ES teisei taikant 2016 m. gegužės 11 d. Europos Parlamento ir Tarybos direktyvą (ES) 2016/802 dėl sieros kiekio sumažinimo tam tikrose skystojo kuro rūšyse.

               2011 m. IAP kodekso pakeitimai turėtų įtakos ES teisei taikant Europos Parlamento ir Tarybos reglamentą (ES) Nr. 530/2012 dėl dvigubo korpuso arba lygiaverčių dizaino reikalavimų greitesnio įvedimo viengubo korpuso naftos tanklaiviams.

               4.Teisinis pagrindas

               4.1.Procedūrinis teisinis pagrindas

               4.1.1.Principai

               Sutarties dėl Europos Sąjungos veikimo (SESV) 218 straipsnio 9 dalyje numatyti sprendimai, kuriais „nustatomos pozicijos, kurios Sąjungos vardu priimamos susitarimu įsteigtame organe, kai tam organui reikia priimti teisinę galią turinčius aktus, išskyrus aktus, papildančius arba pakeičiančius susitarimo institucinę struktūrą“.

               SESV 218 straipsnio 9 dalis taikoma neatsižvelgiant į tai, ar Sąjunga yra atitinkamo organo narė, ar susitarimo šalis
                  2
               .

               Sąvoka „teisinę galią turintys aktai“ apima aktus, turinčius teisinę galią pagal tarptautinės teisės normas, kuriomis reglamentuojama atitinkamo organo veikla. Ji taip pat apima priemones, kurios nėra privalomos pagal tarptautinę teisę, tačiau „gali stipriai paveikti Sąjungos teisės akto leidėjo priimamų teisės aktų <...> turinį“
                  3
               .

               4.1.2.Teisinio pagrindo taikymas aptariamuoju atveju

               TJO Jūrų aplinkos apsaugos komitetas ir Jūrų saugumo komitetas – pagal susitarimą, t. y. Tarptautinės jūrų organizacijos konvenciją, įsteigtos įstaigos.

               Dokumentai, kuriuos turi priimti TJO Jūrų aplinkos apsaugos komitetas ir Jūrų saugumo komitetas, yra teisinę galią turintys aktai. Numatomi aktai gali turėti lemiamos įtakos ES teisės aktų turiniui, t. y. 2016 m. gegužės 11 d. Europos Parlamento ir Tarybos direktyvai (ES) 2016/802 dėl sieros kiekio sumažinimo tam tikrose skystojo kuro rūšyse ir Europos Parlamento ir Tarybos reglamentui (ES) Nr. 530/2012 dėl dvigubo korpuso arba lygiaverčių dizaino reikalavimų greitesnio įvedimo viengubo korpuso naftos tanklaiviams.

               Taip yra todėl, kad 2016 m. gegužės 11 d. Europos Parlamento ir Tarybos direktyva (ES) 2016/802 dėl sieros kiekio sumažinimo tam tikrose skystojo kuro rūšyse atspindi MARPOL konvencijos VI priede nustatytus su siera susijusius reikalavimus, o pagal Reglamentą (ES) Nr. 530/2012 reikalaujama taikyti TJO būklės įvertinimo sistemą, kurioje Išplėstinė apžiūrų programa naudojama kaip priemonė šiam tikslui pasiekti.

               Todėl MARPOL konvencijos VI priedo 14 taisyklės 1 dalies pakeitimai ir 2011 m. IAP kodekso pakeitimai turėtų įtakos ES teisei, taikant 2016 m. gegužės 11 d. Europos Parlamento ir Tarybos direktyvą (ES) 2016/802 dėl sieros kiekio sumažinimo tam tikrose skystojo kuro rūšyse ir Europos Parlamento ir Tarybos reglamentą (ES) Nr. 530/2012 dėl dvigubo korpuso arba lygiaverčių dizaino reikalavimų greitesnio įvedimo viengubo korpuso naftos tanklaiviams.

               Numatomais aktais susitarimo institucinė struktūra nepapildoma ir nekeičiama.

               Todėl siūlomo sprendimo procedūrinis teisinis pagrindas yra SESV 218 straipsnio 9 dalis.

               4.2.Materialinis teisinis pagrindas

               4.2.1.Principai

               Sprendimo pagal SESV 218 straipsnio 9 dalį materialinis teisinis pagrindas pirmiausia priklauso nuo numatomo akto, dėl kurio nustatoma Sąjungos pozicija, tikslo ir turinio. Jeigu numatomu aktu siekiama dviejų tikslų arba jį sudaro dvi dalys ir jeigu vieną iš tų tikslų ar dalių galima laikyti pagrindiniu tikslu arba pagrindine dalimi, o kita dalis ar kiti tikslai yra tik papildomi, sprendimas pagal SESV 218 straipsnio 9 dalį turi būti grindžiamas tik vienu materialiniu teisiniu pagrindu – tuo, kurio reikalauja pagrindinis ar svarbesnis tikslas arba dalis.

               4.2.2.Teisinio pagrindo taikymas aptariamuoju atveju

               Pagrindinis numatomo akto tikslas ir turinys yra susiję su jūrų transportu. Todėl siūlomo sprendimo materialinis teisinis pagrindas yra SESV 100 straipsnio 2 dalis.

               4.3.Išvada

               Siūlomo sprendimo teisinis pagrindas turėtų būti SESV 100 straipsnio 2 dalis kartu su SESV 218 straipsnio 9 dalimi.

               2018/0325 (NLE)

               Pasiūlymas

               TARYBOS SPRENDIMAS

               dėl pozicijos, kurios Europos Sąjungos vardu turi būti laikomasi Tarptautinės jūrų organizacijos Jūrų aplinkos apsaugos komitete ir Jūrų saugumo komitete, dėl Tarptautinės konvencijos dėl teršimo iš laivų prevencijos VI priedo 14 taisyklės 1 dalies pakeitimų ir 2011 m. Tarptautinio išplėstinės tikrinimo vykdant balkerių ir naftos tanklaivių apžiūras programos kodekso pakeitimų priėmimo

               EUROPOS SĄJUNGOS TARYBA,

               atsižvelgdama į Sutartį dėl Europos Sąjungos veikimo, ypač į jos 100 straipsnio 2 dalį kartu su 218 straipsnio 9 dalimi,

               atsižvelgdama į Europos Komisijos pasiūlymą,

               kadangi:

               (1)Tarptautinės jūrų organizacijos (TJO) konvencija [žr. Institucijų leidinių rengimo vadovo anglų kalba 10.8 punktą] įsigaliojo 1958 m. kovo 17 d. TJO yra specializuota Jungtinių Tautų agentūra, atsakinga už laivybos saugą ir saugumą ir už jūrų ir oro taršos iš laivų prevenciją;

               (2) pagal TJO konvencijos 38 straipsnio a punktą Jūrų aplinkos apsaugos komitetas atlieka funkcijas, kurios yra arba gali būti suteiktos TJO tarptautinėmis konvencijomis arba pagal tarptautines konvencijas dėl jūrų taršos iš laivų prevencijos ir kontrolės, visų pirma kiek tai sietina su taisyklių ar kitų nuostatų priėmimu ir keitimu;

               (3)pagal TJO konvencijos 28 straipsnio b punktą TJO Jūrų saugumo komitetas užtikrina visų pareigų, jam nustatytų pagal tą konvenciją, nustatytų TJO Asamblėjos ar TJO Tarybos, arba kiekvienos to straipsnio taikymo sričiai priskirtos pareigos, kuri gali būti nustatyta bet kurio kito tarptautinio dokumento pagrindu ir kurią pripažįsta TJO, vykdymo mechanizmą;

               (4)Tarptautinė konvencija dėl teršimo iš laivų prevencijos (MARPOL konvencija) įsigaliojo 1983 m. spalio 2 d.;

               (5)pagal MARPOL konvencijos 16 straipsnio 2 dalies c punktą jos pakeitimus gali priimti atitinkama įstaiga, kuri šiuo atveju yra Jūrų aplinkos apsaugos komitetas;

               (6) 2018 m. spalio 22–26 d. įvyksiančiame Jūrų aplinkos apsaugos komiteto 73-ajame posėdyje (MEPC 73) numatyta priimti MARPOL konvencijos VI priedo 14 taisyklės pakeitimus;

               (7)2018 m. gruodžio 3–7 d. įvyksiančiame Jūrų saugumo komiteto 100-ajame posėdyje (MSC 100) numatyta priimti 2011 m. Tarptautinio išplėstinės tikrinimo vykdant balkerių ir naftos tanklaivių apžiūras programos kodekso (2011 m. IAP kodekso) pakeitimus;

               (8) tikslinga nustatyti poziciją, kurios turi būti laikomasi Sąjungos vardu Jūrų aplinkos apsaugos komiteto 73-ajame posėdyje, nes MARPOL konvencijos VI priedo 14 taisyklės pakeitimai galės daryti lemiamą įtaką Sąjungos teisės aktų turiniui, būtent Europos Parlamento ir Tarybos direktyvai (ES) 2016/802
                  4
               ;

               (9)tikslinga nustatyti poziciją, kurios turi būti laikomasi Sąjungos vardu Jūrų saugumo komiteto 100-ajame posėdyje, nes 2011 m. IAP kodekso pakeitimai galės daryti lemiamą įtaką Sąjungos teisės aktų turiniui, t. y. Europos Parlamento ir Tarybos reglamentui (ES) Nr. 530/2012
                  5
               ;

               (10)MARPOL konvencijos VI priedo 14 taisyklės pakeitimais, susijusiais su draudimu gabenti mazutą, netinkamą naudoti varomajam degimo varikliui ar operacijoms laive, turėtų būti užtikrinta, kad bus tvirtai laikomasi MARPOL konvencijos VI priedo 14 taisyklės 1 dalies 3 punkte nustatyto mazuto standarto, kuris įsigalios 2020 m. sausio 1 d.;

               (11)į 2011 m. IAP kodekso pakeitimus reikėtų įtraukti redakcinius pakeitimus, kuriais nustatomi visi privalomieji reikalavimai ir patobulinamos lentelės ir formos, taip pat reikėtų įtraukti redakcinius pakeitimus su naujais esminiais reikalavimais siekiant atsižvelgti į atnaujintą Tarptautinės klasifikacinių bendrovių asociacijos suvienodintų reikalavimų Z10 eilutę;

               (12)Sąjungos poziciją, veikdamos kartu Sąjungos interesų labui, turi pareikšti Sąjungos valstybės narės, kurios yra TJO Jūrų aplinkos apsaugos komiteto ir Jūrų saugumo komiteto narės,

               PRIĖMĖ ŠĮ SPRENDIMĄ:

               1 straipsnis

               Pozicija, kurios Sąjungos vardu turi būti laikomasi TJO Jūrų aplinkos apsaugos komiteto 73-ajame posėdyje, yra pritarti Tarptautinės konvencijos dėl teršimo iš laivų prevencijos VI priedo 14 taisyklės 1 dalies pakeitimų, išdėstytų TJO dokumente MEPC 73/3, priėmimui.

               2 straipsnis

               Pozicija, kurios turi būti laikomasi Sąjungos vardu TJO Jūrų saugumo komiteto 100-ajame posėdyje, yra pritarti 2011 m. Sustiprintos inspektavimo per balkerių ir naftos tanklaivių apžiūras programos tarptautinio kodekso pakeitimų, išdėstytų TJO dokumento MSC 99/22/Add.1 2 priede, priėmimui.

               3 straipsnis

               1. 1 straipsnyje nurodytą poziciją, veikdamos kartu, turėtų pareikšti Sąjungos valstybės narės, kurios yra TJO Jūrų aplinkos apsaugos komiteto narės.

               2. 2 straipsnyje nurodytą poziciją, veikdamos kartu, turėtų pareikšti Sąjungos valstybės narės, kurios yra TJO Jūrų saugumo komiteto narės.

               3. Dėl nedidelių 1 ir 2 straipsniuose nurodytų pozicijų pakeitimų susitariama be papildomo Tarybos sprendimo.

               4 straipsnis

               Šis sprendimas skirtas valstybėms narėms.

               Priimta Briuselyje

                     Tarybos vardu

                     Pirmininkas

                     (1)

                        1982 m. organizacija pervadinta Tarptautine jūrų organizacija (TJO).

                     (2)

                        Sprendimas Vokietija prieš Tarybą (OIV), C-399/12, ECLI:EU:C:2014:2258, 64 punktas.

                     (3)

                        Sprendimas Vokietija prieš Tarybą, C-399/12, ECLI: EU: C: 2014: 2258, 61–64 punktai.

                     (4)

                        Europos Parlamento ir Tarybos direktyva (ES) 2016/802 dėl sieros kiekio sumažinimo tam tikrose skystojo kuro rūšyse (OL L 132, 2016 5 21, p. 58).

                     (5)

                        2012 m. birželio 13 d. Europos Parlamento ir Tarybos reglamentas (ES) Nr. 530/2012 dėl dvigubo korpuso arba lygiaverčių dizaino reikalavimų greitesnio įvedimo viengubo korpuso naftos tanklaiviams (OL L 172, 2012 6 30, p. 3).


               EUROPOS KOMISIJA
            Briuselis, 2018 10 10
            COM(2018) 674 final
            2018/0345(NLE)
            Pasiūlymas
            TARYBOS SPRENDIMAS
            dėl pozicijos, kurios Europos Sąjunga turėtų laikytis atitinkamuose Jungtinių Tautų Europos ekonomikos komisijos komitetuose dėl JT taisyklių Nr. 3, 4, 6, 7, 11, 14, 16, 17, 19, 23, 24, 27, 29, 34, 37, 38, 43, 44, 46, 48, 50, 53, 60, 67, 69, 70, 74, 77, 83, 86, 87, 91, 94, 95, 98, 99, 100, 101, 104, 105, 110, 112, 113, 119, 121, 123, 128, 129, 132 ir 137 bei JT bendrojo techninio reglamento Nr. 9 pakeitimų pasiūlymo ir trijų naujų JT taisyklių pasiūlymų

               AIŠKINAMASIS MEMORANDUMAS

               1.PASIŪLYMO APLINKYBĖS

               •Pasiūlymo pagrindimas ir tikslai

               Jungtinių Tautų Europos ekonomikos komisija (JT EEK) tarptautiniu lygmeniu rengia suderintus reikalavimus, kuriais siekiama pašalinti technines kliūtis Pataisyto 1958 m. susitarimo šalių prekybai motorinėmis transporto priemonėmis ir užtikrinti aukštą tokių transporto priemonių saugos ir aplinkos apsaugos lygį.

               1997 m. lapkričio 27 d. Tarybos sprendimu 97/836/EB Sąjunga prisijungė prie Jungtinių Tautų Europos ekonomikos komisijos susitarimo dėl suvienodintų techninių normų priėmimo ratinėms transporto priemonėms, įrangai ir dalims, kurios gali būti montuojamos ir (arba) naudojamos ratinėse transporto priemonėse, ir pagal tas normas suteiktų patvirtinimų abipusio pripažinimo sąlygų (toliau – Pataisytas 1958 m. susitarimas), o 2000 m. sausio 31 d. Tarybos sprendimu 2000/125/EB dėl Susitarimo dėl bendrųjų techninių reglamentų priėmimo ratinėms transporto priemonėms, įrangai ir dalims, kurios gali būti montuojamos ir (arba) naudojamos ratinėse transporto priemonėse (toliau – Paralelus susitarimas), patvirtinimo Sąjunga prisijungė prie Paralelaus susitarimo.

               Tris kartus per kalendorinius metus – kiekvienų metų kovo, birželio ir lapkričio mėnesiais – rengiami JT EEK WP 29 (Pasaulinio transporto priemonių taisyklių derinimo forumo) posėdžiai. Per kiekvieną posėdžių sesiją, siekiant atsižvelgti į technikos pažangą, priimama naujų JT taisyklių, naujų JT bendrųjų techninių reglamentų (JT BTR) ir (arba) galiojančių JT taisyklių ar JT bendrųjų techninių reglamentų (JT BTR) pakeitimų. Prieš kiekvieną WP 29 posėdį šiuos pakeitimus patvirtina viena iš šešių WP 29 darbo grupių.

               Vėliau WP 29 posėdyje, jei yra susitariančiųjų šalių kvorumas ir kvalifikuota balsų dauguma, vyksta galutinis balsavimas dėl pakeitimų, papildymų ir klaidų ištaisymų priėmimo. ES yra dviejų WP 29 priimtų susitarimų (1958 ir 1998 m.) šalis. Kaskart rengiamas Tarybos sprendimas, vadinamas megasprendimu, kuriame pateikiamas taisyklių, pakeitimų, papildymų ir klaidų ištaisymų sąrašas, ir Komisijai suteikiamas leidimas kiekviename WP 29 posėdyje balsuoti Sąjungos vardu.

               Šiame Tarybos sprendime nustatoma Sąjungos pozicija balsuojant dėl taisyklių, pakeitimų, papildymų ir klaidų ištaisymų, kurie bus pateikti balsuoti 2018 m. lapkričio mėn. WP 29 posėdyje, vyksiančiame 2017 m. lapkričio 12–16 d.

               •Suderinamumas su toje pačioje politikos srityje galiojančiomis nuostatomis

               Šis pasiūlymas papildo ir visiškai atitinka su automobilių pramone susijusią Sąjungos vidaus rinkos politiką.

               WP 29 sistema stiprinamas tarptautinis transporto priemonių standartų derinimas. 1958 m. Susitarimas yra labai svarbus siekiant šio tikslo, nes ES gamintojai gali laikytis bendrų tipo patvirtinimo taisyklių žinodami, kad jų gaminiai bus pripažinti atitinkančiais susitariančiųjų šalių nacionalinės teisės aktus. Pagal šią sistemą, pavyzdžiui, buvo sudarytos sąlygos Reglamentu (EB) Nr. 661/2009 dėl variklinių transporto priemonių bendrosios saugos panaikinti daugiau kaip 50 ES direktyvų ir jas pakeisti pagal 1958 m. Susitarimą parengtomis atitinkamomis taisyklėmis.

               Panašiai ir Direktyva 2007/46/EB valstybių narių patvirtinimo sistemos buvo pakeistos Sąjungos patvirtinimo procedūra ir buvo nustatyta suderinta sistema, kurią sudaro visoms naujoms transporto priemonėms, sistemoms, sudedamosioms dalims ir atskiriems techniniams agregatams taikomos administracinės nuostatos ir bendri techniniai reikalavimai. Ta direktyva JT taisyklės įtrauktos į ES tipo patvirtinimo sistemą kaip tipo patvirtinimo reikalavimai arba kaip Sąjungos teisės aktų alternatyvos. Priėmus tą direktyvą, JT taisyklės vis dažniau integruojamos į Sąjungos teisės aktus, susijusius su ES tipo patvirtinimu;

               •Suderinamumas su kitomis Sąjungos politikos sritimis

               WP 29 sistema yra susijusi su Sąjungos konkurencingumo politika, o jai ši iniciatyva daro teigiamą poveikį. Šis pasiūlymas taip pat dera su Sąjungos transporto ir energetikos politika, į kurią deramai atsižvelgiama rengiant ir priimant JT taisykles, kurioms taikomas 1958 m. Susitarimas.

               2.TEISINIS PAGRINDAS, SUBSIDIARUMO IR PROPORCINGUMO PRINCIPAI

               •Teisinis pagrindas

               Šio pasiūlymo teisinis pagrindas yra Sutarties dėl Europos Sąjungos veikimo 114 straipsnis kartu su 218 straipsnio 9 dalimi.

               •Subsidiarumo principas

               Tik Sąjunga gali balsuoti už tokius tarptautinius dokumentus kaip JT taisyklių, jų pakeitimų pasiūlymai ir bendrųjų techninių reglamentų projektų pasiūlymai ir įtraukti juos į Sąjungos motorinių transporto priemonių tipo patvirtinimo sistemą. Taip ne tik išvengiama vidaus rinkos susiskaidymo, bet ir visoje Sąjungoje užtikrinami vienodi aplinkos apsaugos ir saugos standartai. Be to, esama masto ekonomijos privalumų: gaminiai gali būti gaminami visai Sąjungos ir netgi tarptautinei rinkai ir jų nereikia specialiai pritaikyti, kad būtų gautas nacionalinis tipo patvirtinimas kiekvienoje valstybėje narėje.

               Todėl šis pasiūlymas atitinka subsidiarumo principą.

               •Proporcingumo principas

                  Šiuo Tarybos sprendimu Komisijai suteikiamas leidimas balsuoti Sąjungos vardu ir pagal Tarybos sprendimo 97/836/EB 5 straipsnio 1 dalį jis yra proporcinga priemonė siekiant nustatyti bendrą ES poziciją JT EEK balsuojant dėl darbinių dokumentų, įtrauktų į WP 29 posėdžio darbotvarkę. Taigi šis pasiūlymas atitinka proporcingumo principą, nes juo nesiekiama daugiau, nei būtina norint pasiekti tinkamo vidaus rinkos veikimo užtikrinimo tikslus ir kartu išlaikyti aukštą viešojo saugumo ir apsaugos lygį.

               •Priemonės pasirinkimas

               Pagal SESV 218 straipsnio 9 dalį nustatant pozicijas, kurių Sąjungos vardu turi būti laikomasi tarptautiniu susitarimu įsteigtoje institucijoje, būtina naudoti Tarybos sprendimą.

               3.EX POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI

               •Galiojančių teisės aktų ex post vertinimas / tinkamumo patikrinimas

               Netaikoma.

               •Konsultacijos su suinteresuotosiomis šalimis

               Netaikoma.

               •Tiriamųjų duomenų rinkimas ir naudojimas

               Rengiant šį pasiūlymą nepriklausomo tyrimo neprireikė. Tačiau šį pasiūlymą peržiūrėjo Motorinių transporto priemonių techninis komitetas.

               •Poveikio vertinimas

               Šio pasiūlymo poveikio vertinimas negali būti atliekamas, nes tai nėra teisėkūros procedūra priimamo akto pasiūlymas ir politikos alternatyvų nėra arba negali būti nustatyta.

               •Reglamentavimo tinkamumas ir supaprastinimas

               Šia iniciatyva nebus sukurta papildomos administracinės naštos, nes megasprendimo priede nurodytais iš dalies pakeistais dokumentais įmonėms, įskaitant MVĮ, nebus nustatyta naujų ataskaitų teikimo ar kitų administracinių prievolių. Priešingai, siekiama sumažinti administracinę naštą, nes taikydami pasauliniu mastu suderintus reikalavimus gamintojai galės pateikti sistemų ir sudedamųjų dalių patvirtinimo dokumentus ne tik ES, bet ir 1958 m. Susitarimo šalių eksporto rinkose už ES ribų.

               Pasiūlymas daro itin teigiamą poveikį ES automobilių pramonės konkurencingumui ir tarptautinei prekybai. Pripažinta, kad geriausias būdas pašalinti netarifines prekybos kliūtis ir ES automobilių pramonės įmonėms sudaryti arba išplėsti galimybes patekti į rinką – ES prekybos partnerėms patvirtinti tarptautiniu mastu suderintas transporto priemonių taisykles.

               •Pagrindinės teisės

               Pasiūlymas poveikio pagrindinių teisių apsaugai neturi.

               4.POVEIKIS BIUDŽETUI

               Ši iniciatyva poveikio biudžetui neturi.

               5.KITI ELEMENTAI

               •Įgyvendinimo planai ir stebėsena, vertinimas ir ataskaitų teikimo tvarka

               Netaikoma.

               •Aiškinamieji dokumentai (direktyvoms)

               Netaikoma.

               •Išsamus konkrečių pasiūlymo nuostatų paaiškinimas

               Pasiūlyme nustatoma Sąjungos pozicija balsuojant dėl:

               –JT taisyklių Nr. 3, 4, 6, 7, 11, 14, 16, 17, 19, 23, 24, 27, 29, 34, 37, 38, 43, 44, 46, 48, 50, 53, 60, 67, 69, 70, 74, 77, 83, 86, 87, 91, 94, 95, 98, 99, 100, 101, 104, 105, 110, 112, 113, 119, 121, 123, 128, 129, 132 ir 137 pakeitimų pasiūlymų;

               –JT bendrojo techninio reglamento Nr. 9 pakeitimų pasiūlymo ir

               –trijų naujų JT taisyklių pasiūlymų.

               2018/0345 (NLE)

               Pasiūlymas

               TARYBOS SPRENDIMAS

               dėl pozicijos, kurios Europos Sąjunga turėtų laikytis atitinkamuose Jungtinių Tautų Europos ekonomikos komisijos komitetuose dėl JT taisyklių Nr. 3, 4, 6, 7, 11, 14, 16, 17, 19, 23, 24, 27, 29, 34, 37, 38, 43, 44, 46, 48, 50, 53, 60, 67, 69, 70, 74, 77, 83, 86, 87, 91, 94, 95, 98, 99, 100, 101, 104, 105, 110, 112, 113, 119, 121, 123, 128, 129, 132 ir 137 bei JT bendrojo techninio reglamento Nr. 9 pakeitimų pasiūlymo ir trijų naujų JT taisyklių pasiūlymų

               EUROPOS SĄJUNGOS TARYBA,

               atsižvelgdama į Sutartį dėl Europos Sąjungos veikimo, ypač į jos 114 straipsnį kartu su 218 straipsnio 9 dalimi,

               atsižvelgdama į Europos Komisijos pasiūlymą,

               kadangi:

               (1)Tarybos sprendimu 97/836/EB
                  1
                Sąjunga prisijungė prie Jungtinių Tautų Europos ekonomikos komisijos (JT EEK) susitarimo dėl suvienodintų techninių normų priėmimo ratinėms transporto priemonėms, įrangai ir dalims, kurios gali būti montuojamos ir (arba) naudojamos ratinėse transporto priemonėse, ir pagal tas normas suteiktų patvirtinimų abipusio pripažinimo sąlygų (Pataisytas 1958 m. susitarimas);

               (2)Tarybos sprendimu 2000/125/EB
                  2
                Sąjunga prisijungė prie Susitarimo dėl bendrųjų techninių reglamentų priėmimo ratinėms transporto priemonėms, įrangai ir dalims, kurios gali būti montuojamos ir (arba) naudojamos ratinėse transporto priemonėse (Paralelus susitarimas);

               (3)Europos Parlamento ir Tarybos direktyva 2007/46/EB
                  3
                valstybių narių patvirtinimo sistemos buvo pakeistos Sąjungos patvirtinimo procedūra ir buvo nustatyta suderinta sistema, kurią sudaro visoms naujoms transporto priemonėms, sistemoms, sudedamosioms dalims ir atskiriems techniniams mazgams taikomos administracinės nuostatos ir bendri techniniai reikalavimai. Ta direktyva pagal Pataisytą 1958 m. susitarimą priimtos taisyklės (toliau – JT taisyklės) įtrauktos į ES tipo patvirtinimo sistemą kaip tipo patvirtinimo reikalavimai arba kaip Sąjungos teisės aktų alternatyvos. Priėmus Direktyvą 2007/46/EB JT taisyklės vis dažniau įtraukiamos į Sąjungos teisės aktus;

               (4)atsižvelgiant į įgytą patirtį ir technologijų plėtrą, reikia priderinti su tam tikrais elementais ar savybėmis, kuriems taikomos JK taisyklės Nr. 3, 4, 6, 7, 11, 14, 16, 17, 19, 23, 24, 27, 29, 34, 37, 38, 43, 44, 46, 48, 50, 53, 60, 67, 69, 70, 74, 77, 83, 86, 87, 91, 94, 95, 98, 99, 100, 101, 104, 105, 110, 112, 113, 119, 121, 123, 128, 129, 132 ir 137 bei JK bendrasis techninis reglamentas 9, susijusius reikalavimus;

               (5)siekiant patikslinti ir konsoliduoti kai kuriose JT taisyklėse šiuo metu nustatytus reikalavimus, tačiau nedarant jokių iki šios datos jau galiojančių išsamių techninių reikalavimų pakeitimų, reikia priimti šiuos tris naujų JT taisyklių dėl šviesos signalinių įtaisų, kelio apšvietimo įtaisų ir šviesogrąžio atšvaito įtaisų pasiūlymus, kuriais bus pakeista ir panaikinta 20 JT taisyklių (Nr. 3, 4, 6, 7, 19, 23, 27, 38, 50, 69, 70, 77, 87, 91, 98, 104, 112, 113, 119 ir 123);

               (6)reikia nustatyti poziciją dėl minėtų pakeitimų ir tų naujų JT taisyklių priėmimo,  kurios turi būti laikomasi Sąjungos vardu Pataisyto 1958 m. susitarimo administraciniame komitete ir Paralelaus susitarimo vykdomajame komitete dėl tų pasiūlymų priėmimo, kadangi taisyklės Sąjungai bus privalomos ir gali labai paveikti transporto priemonių tipo patvirtinimo srities Sąjungos teisės turinį;

               (7)vadovaujantis Europos Sąjungos sutarties 17 straipsnio 1 dalimi, tuose komitetuose Sąjungai turi atstovauti Komisija,

               PRIĖMĖ ŠĮ SPRENDIMĄ:

               1 straipsnis

               Pozicija, kurios 2018 m. lapkričio 12–26 d. Sąjungos vardu turi būti laikomasi Pataisyto 1958 m. susitarimo administraciniame komitete ir Paralelaus susitarimo vykdomajame komitete, yra balsuoti už šio sprendimo priede išvardytus pasiūlymus.

               2 straipsnis

               Šis sprendimas skirtas Komisijai.

               Priimta Briuselyje

                     Tarybos vardu

                     Pirmininkas

                     (1)

                        1997 m. lapkričio 27 d. Tarybos sprendimas 97/836/EB dėl Europos bendrijos prisijungimo prie Jungtinių Tautų Europos ekonominės komisijos susitarimo dėl suvienodintų techninių normų priėmimo ratinėms transporto priemonėms, įrangai ir dalims, kurios gali būti montuojamos ir (arba) naudojamos ratinėse transporto priemonėse, ir pagal tas normas suteiktų patvirtinimų abipusio pripažinimo sąlygų (Pataisytas 1958 m. susitarimas) (OL L 346, 1997 12 17, p. 78).

                     (2)

                        2000 m. sausio 31 d. Tarybos sprendimas 2000/125/EB dėl Susitarimo dėl bendrųjų techninių reglamentų priėmimo ratinėms transporto priemonėms, įrangai ir dalims, kurios gali būti montuojamos ir (arba) naudojamos ratinėse transporto priemonėse (Paralelus susitarimas), patvirtinimo (OL L 35, 2000 2 10, p. 12).

                     (3)

                        2007 m. rugsėjo 5 d. Europos Parlamento ir Tarybos direktyva 2007/46/EB, nustatanti motorinių transporto priemonių ir jų priekabų bei tokioms transporto priemonėms skirtų sistemų, sudėtinių dalių ir atskirų techninių mazgų patvirtinimo pagrindus (Pagrindų direktyva) (OL L 263, 2007 10 9, p. 1).

    ---documentbreak---

               EUROPOS KOMISIJA
            Briuselis, 2018 10 10
            COM(2018) 674 final
            PRIEDAS
            prie
            Tarybos sprendimo pasiūlymo
            dėl pozicijos, kurios Europos Sąjunga turėtų laikytis atitinkamuose Jungtinių Tautų Europos ekonomikos komisijos komitetuose dėl JT taisyklių Nr. 3, 4, 6, 7, 11, 14, 16, 17, 19, 23, 24, 27, 29, 34, 37, 38, 43, 44, 46, 48, 50, 53, 60, 67, 69, 70, 74, 77, 83, 86, 87, 91, 94, 95, 98, 99, 100, 101, 104, 105, 110, 112, 113, 119, 121, 123, 128, 129, 132 ir 137 bei JT bendrojo techninio reglamento Nr. 9 pakeitimų pasiūlymo ir trijų naujų JT taisyklių pasiūlymų

               PRIEDAS

                        Taisyklės Nr.

                        Pavadinimas darbotvarkėje

                        Dokumento nuoroda
                           1

                        3

                        JT taisyklės Nr. 3 (šviesogrąžio atšvaito įtaisai) 03 serijos pakeitimų pasiūlymas

                        ECE/TRANS/WP.29/2018/91

                        4

                        JT taisyklės Nr. 4 (galinio valstybinio numerio ženklo apšvietimas) 01 serijos pakeitimų pasiūlymas

                        ECE/TRANS/WP.29/2018/92

                        6

                        JT taisyklės Nr. 6 (posūkio rodikliai) 02 serijos pakeitimų pasiūlymas

                        ECE/TRANS/WP.29/2018/93

                        7

                        JT taisyklės Nr. 7 (gabaritiniai, stabdymo ir kraštinio kontūro gabaritiniai žibintai) 03 serijos pakeitimų pasiūlymas

                        ECE/TRANS/WP.29/2018/94

                        11

                        JT taisyklės Nr. 11 (durų užraktai ir vyriai) 04 serijos pakeitimų 2 papildymo pasiūlymas

                        ECE/TRANS/WP.29/2018/127

                        11

                        JT taisyklės Nr. 11 (durų užraktai ir vyriai) 04 serijos pakeitimų 1 klaidų ištaisymo pasiūlymas

                        ECE/TRANS/WP.29/2018/155

                        14

                        JT taisyklės Nr. 14 (saugos diržo tvirtinimo įtaisai) 5 redakcijos 2 klaidų ištaisymo pasiūlymas

                        ECE/TRANS/WP.29/2018/156

                        16

                        JT taisyklės Nr. 16 (saugos diržai) 06 serijos pakeitimų 11 papildymo pasiūlymas

                        ECE/TRANS/WP.29/2018/128

                        16

                        JT taisyklės Nr. 16 (saugos diržai) 07 serijos pakeitimų 4 papildymo pasiūlymas

                        ECE/TRANS/WP.29/2018/129

                        16

                        JT taisyklės Nr. 16 (saugos diržai) 08 serijos pakeitimų pasiūlymas

                        ECE/TRANS/WP.29/2018/141

                        17

                        JT taisyklės Nr. 17 (sėdynių tvirtumas) 09 serijos pakeitimų pasiūlymas

                        ECE/TRANS/WP.29/2018/142

                        19

                        JT taisyklės Nr. 19 (priekiniai rūko žibintai) 05 serijos pakeitimų pasiūlymas

                        ECE/TRANS/WP.29/2018/95

                        23

                        JT taisyklės Nr. 23 (atbulinės eigos žibintai) 01 serijos pakeitimų pasiūlymas

                        ECE/TRANS/WP.29/2018/96

                        24

                        JT taisyklės Nr. 24 (regimi teršalai, slėginio uždegimo variklio galios matavimas (dyzelino dūmai)) 03 serijos pakeitimų 4 papildymo pasiūlymas

                        ECE/TRANS/WP.29/2018/143

                        27

                        JT taisyklės Nr. 27 (avarinio sustojimo ženklai) 05 serijos pakeitimų pasiūlymas

                        ECE/TRANS/WP.29/2018/97

                        29

                        Jt taisyklės Nr. 29 (komercinių transporto priemonių kabinos) 03 serijos pakeitimų 4 papildymo pasiūlymas

                        ECE/TRANS/WP.29/2018/130

                        34

                        JT taisyklės Nr. 34 (gaisro pavojaus prevencija) 02 serijos pakeitimų 6 papildymo pasiūlymas

                        ECE/TRANS/WP.29/2018/120

                        34

                        JT taisyklės Nr. 34 (gaisro pavojaus prevencija) 03 serijos pakeitimų 2 papildymo pasiūlymas

                        ECE/TRANS/WP.29/2018/121

                        37

                        JT taisyklės Nr. 37 (kaitinamosios lempos) 03 serijos pakeitimų 47 papildymo pasiūlymas

                        ECE/TRANS/WP.29/2018/83

                        38

                        JT taisyklės Nr. 38 (galiniai rūko žibintai) 01 serijos pakeitimų pasiūlymas

                        ECE/TRANS/WP.29/2018/98

                        43

                        JT taisyklės Nr. 43 (saugiosios įstiklinimo medžiagos) 01 serijos pakeitimų 8 papildymo pasiūlymas

                        ECE/TRANS/WP.29/2018/122

                        44

                        JT taisyklės Nr. 44 (vaikų apsaugos sistemos) 04 serijos pakeitimų 15 papildymo pasiūlymas

                        ECE/TRANS/WP.29/2018/131

                        46

                        JT taisyklės Nr. 46 (netiesioginio matymo įtaisai) 04 serijos pakeitimų 6 papildymo pasiūlymas

                        ECE/TRANS/WP.29/2018/123

                        48

                        JT taisyklės Nr. 48 (apšvietimo ir šviesos signalinių įtaisų įrengimas) 06 serijos pakeitimų 11 papildymo pasiūlymas

                        ECE/TRANS/WP.29/2018/84

                        48

                        JT taisyklės Nr. 48 (apšvietimo ir šviesos signalinių įtaisų įrengimas) 05 serijos pakeitimų 12 papildymo pasiūlymas

                        ECE/TRANS/WP.29/2018/85

                        48

                        JT taisyklės Nr. 48 (apšvietimo ir šviesos signalinių įtaisų įrengimas) 06 serijos pakeitimų 11 papildymo pasiūlymas

                        ECE/TRANS/WP.29/2018/99

                        48

                        JT taisyklės Nr. 48 (apšvietimo ir šviesos signalinių įtaisų įrengimas) 05 serijos pakeitimų 12 papildymo pasiūlymas

                        ECE/TRANS/WP.29/2018/100

                        48

                        JT taisyklės Nr. 48 (apšvietimo ir šviesos signalinių įtaisų įrengimas) 04 serijos pakeitimų 18 papildymo pasiūlymas

                        ECE/TRANS/WP.29/2018/101

                        48

                        JT taisyklės Nr. 48 (apšvietimo ir šviesos signalinių įtaisų įrengimas) 03 serijos pakeitimų 6 papildymo pasiūlymas

                        ECE/TRANS/WP.29/2018/102

                        50

                        JT taisyklės Nr. 50 (mopedų ir motociklų gabaritiniai, stabdymo ir posūkių žibintai) 01 serijos pakeitimų pasiūlymas

                        ECE/TRANS/WP.29/2018/103

                        53

                        JT taisyklės Nr. 53 (apšvietimo ir šviesos signalinių įtaisų įrengimas L3 kategorijos transporto priemonėse) 02 serijos pakeitimų 2 papildymo pasiūlymas

                        ECE/TRANS/WP.29/2018/86

                        53

                        JT taisyklės Nr. 53 (apšvietimo ir šviesos signalinių įtaisų įrengimas L3 kategorijos transporto priemonėse) 01 serijos pakeitimų 20 papildymo pasiūlymas

                        ECE/TRANS/WP.29/2018/87

                        53

                        JT taisyklės Nr. 53 (apšvietimo ir šviesos signalinių įtaisų įrengimas L3 kategorijos transporto priemonėse) 02 serijos pakeitimų 2 papildymo pasiūlymas

                        ECE/TRANS/WP.29/2018/104

                        53

                        JT taisyklės Nr. 53 (apšvietimo ir šviesos signalinių įtaisų įrengimas L3 kategorijos transporto priemonėse) 01 serijos pakeitimų 20 papildymo pasiūlymas

                        ECE/TRANS/WP.29/2018/105

                        60

                        JT taisyklės Nr. 60 (vairuotojo valdomi mopedų ir motociklų valdymo įtaisai) 1 redakcijos 1 klaidų ištaisymo pasiūlymas

                        ECE/TRANS/WP.29/2018/152

                        67

                        JT taisyklės Nr. 67 (SND transporto priemonės) 02 serijos pakeitimų pasiūlymas

                        ECE/TRANS/WP.29/2018/124

                        69

                        JT taisyklės Nr. 69 (lėtaeigių transporto priemonių galiniai numerio ženklai) 02 serijos pakeitimų pasiūlymas

                        ECE/TRANS/WP.29/2018/106

                        70

                        JT taisyklės Nr. 70 (sunkiųjų transporto priemonių ir autotraukinių galiniai numerio ženklai) 02 serijos pakeitimų pasiūlymas

                        ECE/TRANS/WP.29/2018/107

                        74

                        JT taisyklės Nr. 74 (mopedų apšvietimo ir šviesos signalinių įtaisų įrengimas) 01 serijos pakeitimų 10 papildymo pasiūlymas

                        ECE/TRANS/WP.29/2018/88

                        74

                        JT taisyklės Nr. 74 (mopedų apšvietimo ir šviesos signalinių įtaisų įrengimas) 01 serijos pakeitimų 10 papildymo pasiūlymas

                        ECE/TRANS/WP.29/2018/108

                        77

                        JT taisyklės Nr. 77 (stovėjimo žibintai) 01 serijos pakeitimų pasiūlymas

                        ECE/TRANS/WP.29/2018/109

                        83

                        JT taisyklės Nr. 83 (M1 ir N1 kategorijų transporto priemonių teršalų išmetimas) 03 serijos pakeitimų 2 papildymo pasiūlymas

                        ECE/TRANS/WP.29/2018/144

                        83

                        JT taisyklės Nr. 83 (M1 ir N1 kategorijų transporto priemonių teršalų išmetimas) 04 serijos pakeitimų 1 papildymo pasiūlymas

                        ECE/TRANS/WP.29/2018/145

                        83

                        JT taisyklės Nr. 83 (M1 ir N1 kategorijų transporto priemonių teršalų išmetimas) 05 serijos pakeitimų 12 papildymo pasiūlymas

                        ECE/TRANS/WP.29/2018/146

                        83

                        JT taisyklės Nr. 83 (M1 ir N1 kategorijų transporto priemonių teršalų išmetimas) 06 serijos pakeitimų 12 papildymo pasiūlymas

                        ECE/TRANS/WP.29/2018/147

                        83

                        JT taisyklės Nr. 83 (M1 ir N1 kategorijų transporto priemonių teršalų išmetimas) 07 serijos pakeitimų 18 papildymo pasiūlymas

                        ECE/TRANS/WP.29/2018/148

                        86

                        JT taisyklės Nr. 86 (apšvietimo ir šviesos signalinių įtaisų įrengimas žemės ūkio transporto priemonėse) 01 serijos pakeitimų 1 papildymo pasiūlymas

                        ECE/TRANS/WP.29/2018/110

                        86

                        JT taisyklės Nr. 86 (apšvietimo ir šviesos signalinių įtaisų įrengimas žemės ūkio transporto priemonėse) 7 papildymo pasiūlymas

                        ECE/TRANS/WP.29/2018/111

                        87

                        JT taisyklės Nr. 87 (dienos žibintai) 01 serijos pakeitimų pasiūlymas

                        ECE/TRANS/WP.29/2018/112

                        91

                        JT taisyklės Nr. 91 (šoniniai gabaritiniai žibintai) 01 serijos pakeitimų pasiūlymas

                        ECE/TRANS/WP.29/2018/113

                        94

                        JT taisyklės Nr. 94 (priekinis susidūrimas) 03 serijos pakeitimų 1 papildymo pasiūlymas

                        ECE/TRANS/WP.29/2018/132

                        95

                        JT taisyklės Nr. 95 (šoninis susidūrimas) 03 serijos pakeitimų 7 papildymo pasiūlymas

                        ECE/TRANS/WP.29/2018/133

                        98

                        JT taisyklės Nr. 98 (priekiniai žibintai su dujų išlydžio šviesos šaltiniais) 02 serijos pakeitimų pasiūlymas

                        ECE/TRANS/WP.29/2018/114

                        99

                        JT taisyklės Nr. 99 (dujų išlydžio šviesos šaltiniai) 03 serijos pakeitimų 14 papildymo pasiūlymas

                        ECE/TRANS/WP.29/2018/89

                        100

                        JT taisyklės Nr. 100 (transporto priemonės su elektrine transmisija) 01 serijos pakeitimų 5 papildymo pasiūlymas

                        ECE/TRANS/WP.29/2018/134 +

                        WP.29-176-03

                        100

                        JT taisyklės Nr. 100 (transporto priemonės su elektrine transmisija) 02 serijos pakeitimų 4 papildymo pasiūlymas

                        ECE/TRANS/WP.29/2018/135

                        101

                        JT taisyklės Nr. 101 (išmetamas CO2 kiekis ir degalų sąnaudos) 10 papildymo pasiūlymas

                        ECE/TRANS/WP.29/2018/149

                        101

                        JT taisyklės Nr. 101 (išmetamas CO2 kiekis ir degalų sąnaudos) 01 serijos pakeitimų 8 papildymo pasiūlymas

                        ECE/TRANS/WP.29/2018/150

                        104

                        JT taisyklės Nr. 104 (šviesogrąžiai ženklai) 01 serijos pakeitimų pasiūlymas

                        ECE/TRANS/WP.29/2018/115

                        105

                        JT taisyklės Nr. 105 (Sutartimi dėl pavojingų krovinių tarptautinio vežimo keliais reglamentuojamos transporto priemonės) 06 serijos pakeitimų 1 papildymo pasiūlymas

                        ECE/TRANS/WP.29/2018/126

                        110

                        JT taisyklės Nr. 110 (suslėgtomis GD arba suskystintomis GD varomos transporto priemonės) 03 serijos pakeitimų 1 papildymo pasiūlymas

                        ECE/TRANS/WP.29/2018/125

                        110

                        JT taisyklės Nr. 110 (suslėgtomis GD arba suskystintomis GD varomos transporto priemonės) 3 redakcijos 1 klaidų ištaisymo pasiūlymas

                        ECE/TRANS/WP.29/2018/153

                        112

                        JT taisyklės Nr. 112 (priekiniai žibintai, skleidžiantys asimetriškus artimosios šviesos spindulius) 02 serijos pakeitimų pasiūlymas

                        ECE/TRANS/WP.29/2018/116

                        113

                        JT taisyklės Nr. 113 (priekiniai žibintai, skleidžiantys simetriškus artimosios šviesos spindulius) 03 serijos pakeitimų pasiūlymas

                        ECE/TRANS/WP.29/2018/117

                        119

                        JT taisyklės Nr. 119 (posūkio apšvietimo žibintai) 02 serijos pakeitimų pasiūlymas

                        ECE/TRANS/WP.29/2018/118

                        121

                        JT taisyklės Nr. 121 (valdymo įtaisų, kontrolės lempučių ir rodytuvų identifikavimas) 2 redakcijos 1 klaidų ištaisymo pasiūlymas

                        ECE/TRANS/WP.29/2018/154

                        123

                        JT taisyklės Nr. 123 (adaptyviosios priekinio apšvietimo sistemos (APAS)) 02 serijos pakeitimų pasiūlymas

                        ECE/TRANS/WP.29/2018/119

                        128

                        JT taisyklės Nr. 128 (LED šviesos šaltiniai) pradinės redakcijos 8 papildymo pasiūlymas

                        ECE/TRANS/WP.29/2018/90

                        129

                        JT taisyklės Nr. 129 (patobulintos vaikų apsaugos sistemos) 8 papildymo pasiūlymas

                        ECE/TRANS/WP.29/2018/136

                        129

                        JT taisyklės Nr. 129 (patobulintos vaikų apsaugos sistemos) 01 serijos pakeitimų 5 papildymo pasiūlymas

                        ECE/TRANS/WP.29/2018/137

                        129

                        JT taisyklės Nr. 129 (patobulintos vaikų apsaugos sistemos) 02 serijos pakeitimų 4 papildymo pasiūlymas

                        ECE/TRANS/WP.29/2018/138

                        129

                        JT taisyklės Nr. 129 (patobulintos vaikų apsaugos sistemos) 03 serijos pakeitimų 1 papildymo pasiūlymas

                        ECE/TRANS/WP.29/2018/139

                        132

                        JT taisyklės Nr. 132 (išmetamųjų teršalų kontrolės technologijos (ITKT)) 01 serijos pakeitimų 1 papildymo pasiūlymas

                        ECE/TRANS/WP.29/2018/151

                        137

                        JT taisyklės Nr. 137 (priešpriešinis susidūrimas, visų pirma atsižvelgiant į apsaugos sistemas) 01 serijos pakeitimų 2 papildymo pasiūlymas

                        ECE/TRANS/WP.29/2018/140

                        Nauja JT taisyklė

                        Naujos JT taisyklės dėl šviesos signalinių įtaisų pasiūlymas

                        ECE/TRANS/WP.29/2018/157

                        Nauja JT taisyklė

                        Naujos JT taisyklės dėl kelio apšvietimo įtaisų pasiūlymas

                        ECE/TRANS/WP.29/2018/158

                        Nauja JT taisyklė

                        Naujos JT taisyklės dėl šviesogrąžio atšvaito įtaisų pasiūlymas

                        ECE/TRANS/WP.29/2018/159

                        BTR Nr.

                        Pavadinimas darbotvarkėje

                        Dokumento nuoroda

                        JT BTR Nr. 9

                        JT BTR Nr. 9 (pėsčiųjų sauga) 2 pataisymo pasiūlymas

                        ECE/TRANS/WP.29/2018/160 ir 161

                     (1)

                        Visi lentelėje nurodyti dokumentai skelbiami viešai adresu
                  http://www.unece.org/trans/main/wp29/wp29wgs/wp29gen/gen2018.html